Risskov-familie ved vandlinjen fik en tragisk begyndelse på det nye år. Villaen er ødelagt, og der er åben himmel fra det udbrændte tag. Nytårsraket er formentlig årsagen.

Annonce

En Risskov-familie i første række ned til Aarhus Bugt fik den værst tænkelige og tragiske optakt til det nye år. En nytårsraket ødelagde villaen på Ryvangs Allé, så der nu fra øverste etage er frit udsyn til himlen fra det ødelagte tag.

Fyrværkeri kan være den direkte årsag til den voldsomme brand på Ryvangs Allé i Risskov på årets næstsidste aften.

Aarhus Brandvæsen rykkede onsdag ved 17.30 tiden ud til en brand i en villa på Ryvangs Allé i Risskov.

Da brandvæsnet nåede frem, var ejendommen allerede overtændt. Beboeren var hjemme, da branden opstod, og på vej ind for at hente sine tre hunde, da brandvæsnet dukkede op. Beboeren blev bedt om at blive udenfor, og i stedet sørgede de tilkaldte brandfolk for at redde husets firbenede venner ud.

Årsagen til branden er endnu ukendt, men de første meldinger fra stedet lyder på, at det kan være en vildfaren raket. Dermed kan der være tale om dette nytårs første fyrværkeri-forårsagede brand i Aarhus. Anmeldelsen i første omgang gik på et raketnedslag og et større brag.

Den stride december-blæst sørgede samtidig for gode betingelserne for, at ilden kunne få fat.

»Branden er slukket nu, men brandårsagen kan vi først sige mere om senere. Det vil der blive kigget nærmere på i morgen,« forklarer vagtchef Peter Hallstrøm fra Østjyllands Politi til Stiften.dk onsdag aften.

Han tilføjer, at der er sket store skader på ejendommen på Ryvangs Allé.

»Nu er oprydningen i gang, og skadeservice er på stedet for at sikre det, der kan sikres,« slutter vagtchefen.